Сотир Иванов, Исторически музей – Петрич: Всички наши обекти, които са на открито могат да бъдат посещавани целогодишно
Всички обекти към Исторически музей - Петрич, които са на открито могат да бъдат посещавани целогодишно. Това каза за предаването „Метроном“ по Сотир Иванов, директор на културната институция. Той обясни, че Община Петрич има климатично и географско положение, което е малко по-различно от останалите части на страната. „Ние наистина имаме около 300 слънчеви дни, дори и да не са с онези температури, които са характерни за ранната есен. Нашите притеснения и развитие трябва да бъдат в една друга посока – намалява светлата част на деня и трябва да се мисли за обслужването на туристи при различни условия. Точно поради тази причина ние предложихме на Общински съвет – Петрич пакет от мерки, които ще гарантират запазването на устойчив обем на туристически поток. Надявам се, че това ще бъде прието“, каза още Сотир Иванов. Той уточни, че идеята на тези мерки е туристите, независимо от намалялата светла част на деня да могат да ползват услугите на музея и самите посещения в музея да бъдат пренасочвани така, че обектите на открито да се посещават в по-раните часове на деня докато е светло, приятно и самото разглеждане ще бъде удоволствие, а след това да се разгледат обектите на закрито като Централна експозиционна зала и къща музей "Ванга". „Ако се приемат тези мерки, няма да има промяна в работното ни време. То ще остане отново 7 дни в седмицата от 10.00 до 17.00 часа. Разбира се ако има група ние правим и отстъпки и се ангажираме, ако това е заявено предварително. По-скоро говорим за едно чисто времево преориентиране на туристите в зависимост от техните интереси, за да могат те да имат повече възможности и време да разгледат всички обекти или града. Просто говорим за по-гъвкаво време“, подчерта Иванов. Ливия НИНОВА